张镃
太平印歌
修溪检校閒桃李，暗记苍苔唯屐齿。
野鸳时看立汀沙，个字分明尤足喜。
金驼银鼻岂关念，梦月当窗印寒水。
闺门瓜戍忽临期。交与铜章令涤视。
篆文春蚓红萦缠，背刻太平兴国年。
因记太宗全盛日，车书万里恢山川。
吴王纳地初改郡，钱塘国势犹依然。
治中选任不轻予，纵受往往皆前贤。
顾我何人来冒缀，迂愚缩朒仍孤顇。
买臣虽陋会稽怀，靖节殊惭彭泽弃。
职分犹得按西湖，岸址防侵除葑秽。
汎舟何事最官况，属玉鵁鶄总徒隶。
无烦移牒水仙王，径写新篇就印章。
给露洗开千树色，支风吹发万荷香。
持旭桂隐真堪乐，世界清凉似岩壑。
更将此印印渠诗，是我前生那得知。